ทองปิดร่วง 18.7 ดอลล์
สัญญาทองคำตลาดนิวยอร์กปิดร่วงลง18.7 ดอลล์ หลังเบอร์นันเก้เมินส่งสัญญาณ QE3
19 ก.ค. 2555

สัญญาทองคำตลาดนิวยอร์กปิดร่วงลง18.7 ดอลล์ หลังเบอร์นันเก้เมินส่งสัญญาณ QE3
สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 18.7 ดอลลาร์ หรือ 1.18% ปิดที่ 1,570.8 ดอลลาร์/ออนซ์
ความเห็นของนักวิเคราะห์ ว่า สัญญาทองคำร่วงลงติดต่อกัน 3 วันทำการ หลังจากเบอร์นันเก้ไม่ได้ส่งสัญญาณชัดเจนว่าจะใช้ QE3 
เบอร์นันเก้แถลงต่อคณะกรรรมาธิการด้านการเงินของสภาผู้แทนราษฎรสหรัฐในช่วงค่ำวานนี้ตามเวลาไทยว่า แม้เขามีความวิตกกังวลเกี่ยวกับแนวโน้มเศรษฐกิจ แต่เขาไม่เชื่อว่าเศรษฐกิจสหรัฐจะกลับเข้าสู่ภาวะถดถอย พร้อมกับยืนยันว่าเฟดพร้อมที่จะใช้มาตรการต่างๆที่จำเป็น แต่ถึงกระนั้นก็ตาม เบอร์นันเก้ไม่ได้ส่งสัญญาณอย่างชัดเจนว่าเฟดจะใช้มาตรการ QE3 หรือไม่
นอกจากนี้ การไม่ส่งสัญญาณอย่างชัดเจนของเบอร์นันเก้ส่งผลให้สกุลเงินดอลลาร์สหรัฐแข็งค่าขึ้น ซึ่งเป็นการสร้างแรงกดดันให้กับสัญญาทองคำในอีกทางหนึ่งด้วย